Ο **Χαρτμούτ Όρτμαν**, γεννημένος την 1 Ιανουαρίου 1965 στο Μπρέμερχαβεν της Γερμανίας, είναι πρώην επαγγελματίας καλαθοσφαιριστής. Έχει ύψος 2,08 μέτρα και αγωνιζόταν στη θέση του σέντερ.

Καριέρα
-------

Ο Όρτμαν φοίτησε στο πανεπιστήμιο του Γουέικ Φόρεστ το 1984 και αφού αγωνίστηκε για έναν χρόνο με τους Demon Deacons, φόρεσε για πρώτη και μοναδική φορά τη φανέλα της εθνικής ομάδας της πατρίδας του το 1985. Μετά από έναν χρόνο αποχής από την αγωνιστική δράση, μεταγράφηκε στο πανεπιστήμιο της Καλιφόρνια, όπου έπαιξε στους Golden Bears μέχρι το 1989.

Αφού επέστρεψε στη Γερμανία, έπαιξε για την ομάδα της Οσναμπρίκερ και το 1993 μεταγράφηκε στην Μπράμσε/Όσναμπρικ, με την οποία αγωνίστηκε στην προημιτελική φάση του γερμανικού πρωταθλήματος το 1993-94 και κέρδισε το δικαίωμα να παίξει στο κύπελλο Κόρατς της επόμενης σεζόν. Το 1994-95, η Όσναμπρικ αντιμετώπισε μεγάλα οικονομικά προβλήματα, αν και ο Όρτμαν στα δύο ευρωπαϊκά παιχνίδια είχε μέσους όρους 21,0 πόντων και 6,5 ριμπάουντ, με αποτέλεσμα μετά το τέλος της χρονιάς να υπογράψει στην ομάδα της Τρίερ. Παρέμεινε εκεί μέχρι το 1997, κατακτώντας την τρίτη θέση στη Γερμανία στη δεύτερη του χρονιά, με αποτέλεσμα να μεταγραφεί στην ομάδα του Άρη για το 1997-98. Με τους "κίτρινους" κατέκτησε τον τίτλο του κυπελλούχου Ελλάδας, κερδίζοντας την ΑΕΚ στον τελικό του Αλεξανδρείου με 71-68. Επίσης, έφθασε ως την προημιτελική φάση του κυπέλλου Κόρατς, αγωνιζόμενος σε εννέα παιχνίδια με 5,1 πόντους και 3,1 ριμπάουντ, ενώ έπαιξε και σε 17 αγώνες πρωταθλήματος με 4,0 πόντους ανά αγώνα.

Το καλοκαίρι του 1998, συμφώνησε με τη Νήαρ Ηστ για τη σεζόν 1998-99, βοηθώντας τον σύλλογο της Καισαριανής να κατακτήσει την έβδομη θέση του ελληνικού πρωταθλήματος. Την επόμενη χρονιά, επέστρεψε στην Τρίερ, παίζοντας σε 34 αγώνες του γερμανικού πρωταθλήματος και οκτώ αγώνες του κυπέλλου Κόρατς, με μέσους όρους 7,6 πόντων και 4,8 ριμπάουντ.

Από το 2000 ως το 2002 επέστρεψε στη γενέτειρα του, αγωνιζόμενος για την ομάδα της Μπρέμερχαβεν πριν αποσυρθεί από την ενεργό δράση στην ηλικία των 37 ετών. Μετά το τέλος της αγωνιστικής του καριέρας ασχολήθηκε με την προπονητική, δουλεύοντας σε συλλόγους του Λουξεμβούργου.

Παραπομπές
----------

1. ↑  «Deacon Basketball - Netitor» (PDF). Αρχειοθετήθηκε από το πρωτότυπο (PDF) στις 1 Ιανουαρίου 2017. Ανακτήθηκε στις 23 Νοεμβρίου 2016.
2. ↑  Statistiken der Basketball-Nationalmannschaften
3. ↑  Where are they now? – East Bay Times
4. ↑  «California History - CSTV.com» (PDF). Αρχειοθετήθηκε από το πρωτότυπο (PDF) στις 1 Ιανουαρίου 2017. Ανακτήθηκε στις 23 Νοεμβρίου 2016.
5. ↑  Hartmut Ortmann - HogStats.com
6. ↑  College Basketball Roundup : Top-Ranked Kentucky Struggles to an 85-71 Victory December 19, 1987|From Times Wire Services
7. ↑  Osnabrück hat Center Hartmut Ortmann vom Nachbarklub Osnabrücker BV verpflichtet.( Quelle: Frankfurter Rundschau 1993)
8. ↑  Archiv Saison 1993/94 GHP Bamberg - brose baskets Fan-Seite
9. ↑  Hartmut Ortmann | European Cup Radivoj Korac (1995) | FIBA Europe
10. ↑  Τετάρτη 8 Οχτώβρη 1997 ΡΙΖΟΣΠΑΣΤΗΣ Σελίδα 31 ΑΘΛΗΤΙΣΜΟΣ ΚΥΠΕΛΛΟ ΚΟΡΑΤΣ Προπονούνται ευρωπαϊκά
11. ↑  Η προϊστορία δείχνει Άρη και... τρία κύπελλα! - PRESSARIS
12. ↑  Hartmut Ortmann | Korac Cup (1998) | FIBA Europe
13. ↑  Κυριακή 6 Σεπτέμβρη 1998 ΡΙΖΟΣΠΑΣΤΗΣ Σελίδα 30 ΑΘΛΗΤΙΣΜΟΣ ΜΠΑΣΚΕΤ Α1 Η "ακτινογραφία" του νέου πρωταθλήματος
14. ↑  «Hartmut Ortmann - Beko BBL - Spieler-Statistik». Αρχειοθετήθηκε από το πρωτότυπο στις 1 Ιανουαρίου 2017. Ανακτήθηκε στις 23 Νοεμβρίου 2016.
15. ↑  easyCredit - 1480 Hartmut ORTMANN - easyCredit BBL[*νεκρός σύνδεσμος*]
16. ↑  Hartmut Ortmann | Korac Cup (2000) | FIBA Europe
17. ↑  Hartmut Ortmann Basketball Player Profile
18. ↑  «15 neue B-Trainer/innen › Deutscher Basketball Bund». Αρχειοθετήθηκε από το πρωτότυπο στις 29 Οκτωβρίου 2020. Ανακτήθηκε στις 23 Νοεμβρίου 2016.

Πηγές
-----

* *"Η ιστορία του Άρη • Τόμος 2: Μπάσκετ (1922-2000)"*, Κωνσταντίνος Ίντος, έκδοση *συνδέσμου οπαδών «SUPER-3»* (εκτύπ. TYPOFFSET), Θεσσαλονίκη 2004
* *"Αθλητικός Σύλλογος Άρης • 1914-2004"*, συλλογικό έργο (επιστημονική τεκμηρίωση Αν. Στεφανίδης - Ελ. Τσιομπανούδη - Δ. Κυρίτσης), έκδοση *Κέντρο Ιστορίας Δήμου Θεσσαλονίκης*, Θεσσαλονίκη 2005, ISBN 960-8734-48-7